डायबिटीज के डर ने दिया बिजनेस आइडिया, 1 साल में 2 करोड़ का टर्नओवर
Navnoor Kaur Success Story; What are the challenges faced by Navnoor Kaur? दैनिक भास्कर की ‘ये मैं हूं’ सीरीज में आज मिलिए बैंकर से एंटरप्रेन्योर बनीं नवनूर कौर से और खुद उनकी जुबानी जानें बिजनेस में सफल होने का मंत्र...
मैंने 2019 में बतौर बैंकर जॉब शुरू की, लेकिन सपना था बिजनेसवुमन बनने का। इसलिए 2021 में जॉब के साथ अपने स्टार्टअप पर भी काम शुरू कर दिया। लोगों की जिंदगी हेल्दी और मिठास भरी हो, इसके लिए गुड़ से प्रोडक्ट बनाने पर रिसर्च शुरू की। नौकरी से बचाए पैसों से घर से ही काम शुरू किया।
अपने सपने को पूरा करने के लिए मैं डबल ड्यूटी करती रही। दिनभर दफ्तर की जिम्मेदारियां पूरी करती, तो घर पहुंचकर रात में अपने स्टार्टअप का काम करती। पेरेंट्स नहीं चाहते थे कि मैं अच्छी सैलरी वाली जॉब छोड़ दूं। लेकिन, मुझे खुदपर भरोसा था कि अगर बिजनेस को पूरा टाइम दूंगी, तो अच्छे नतीजे मिलेंगे। इसलिए जॉब छोड़ दी। तब लोगों ने खिल्ली उड़ाई। सभी कहते, ‘अब ये लड़की गली-गली गुड़-शक्कर बेचेगी।’
आज देश के 22 जिलों के साथ ही यूएई, ऑस्ट्रेलिया, सिंगापुर और कनाडा तक हमारा बिजनेस फैल चुका है। पिछले साल हमारा टर्नओवर करीब 2 करोड़ का रहा, जिसे अगले 5 साल में 100 करोड़ तक पहुंचाना है। यह मेरा लक्ष्य है, जो मैं पाकर रहूंगी। मैं अपनी फैमिली की पहली एंटरप्रेन्योर हूं। मुझसे पहले कभी किसी ने बिजनेस नहीं किया। अपनी कंपनी 'जैगरकेन' के जरिए दुनियाभर को भारत की मिठास घोलकर दे रही हूं।
स्टोरी में आगे बढ़ने से पहले इस पोल पर अपनी राय देते चलिए-
दैनिक भास्कर की ‘ये मैं हूं’ सीरीज में आज मिलिए बैंकर से एंटरप्रेन्योर बनीं नवनूर कौर से और खुद उनकी जुबानी जानें बिजनेस में सफल होने का मंत्र...
मेरी पढ़ाई-लिखाई लुधियाना में ही हुई। पापा प्रोफेसर हैं, तो मां प्रिंसिपल। दादी भी टीचर थीं। मैं भी पढ़ाई में बहुत अच्छी रही हूं। पंजाब यूनिवर्सिटी से बीकॉम ऑनर्स के बाद मैंने कैट की परीक्षा दी और आईएमटी गाजियाबाद में एडमिशन लिया। वहां मार्केटिंग में एमबीए करने के बाद मेरा कैंपस सेलेक्शन हो गया।
फिर गुड़गांव में बैंकिंग सेक्टर में जॉब करने लगी। अच्छी सैलरी मिलने लगी। लेकिन, मैं बचपन से ही फूड बिजनेस का हिस्सा बनना चाहती थी। जितने भी आइडिया आते, उन्हें डायरी में लिख लेती।
फैमिली पर बढ़ा डायबिटीज का खतरा, तो मिला स्टार्टअप का आइडिया
इधर, मेरी फैमिली में कुछ लोगों को डायबिटीज का खतरा बढ़ा तो उन्होंने रिफाइंड शुगर छोड़ दी। जिंदगी से मिठास एकदम तो खत्म नहीं कर सकते, इसलिए उनके लिए चीनी का हेल्दी ऑप्शन तलाशने में लगी रही। मिठाई से लेकर सॉस, कुकीज, जूस और जैम तक जो भी चीजें बाजार में मिलतीं, सबमें रिफाइंड शुगर रहती।
फिर गुड़ खाना शुरू किया, लेकिन उससे चाय बनाने पर दूध फट जाता, क्योंकि उसे बनाने के लिए केमिकल यूज किए जाते हैं। बाजार में जो खुला गुड़ मिलता, उसके बारे में भी कुछ पता नहीं रहता कि वह कैसे बन रहा है, उसमें क्या डाला जा रहा है। इसलिए पूरी तरह से रिफाइंड शुगर को रिप्लेस करना मुश्किल हो रहा था। बाजार में केमिकल फ्री गुड़ बनाने वाला कोई भी बड़ा ब्रांड नहीं था।
घर पर शुरू किए एक्सपेरिमेंट
मुझे लगा यही मौका है, जिसे मैं इनकैश कर सकती हूं। मैंने गुड़ पर एक्सपेरिमेंट करने लगी। घर पर कई सारी रेसिपी तैयार करती। लोगों को गिफ्ट में देती, जो उन्हें बहुत पसंद आतीं। फिर मैंने आगे बढ़ने से पहले एक सर्वे कराया कि क्या वाकई लोग चीनी छोड़कर गुड़ खाना पसंद करेंगे।
इसमें पता चला कि अधिकतर लोग मीठे के लिए हेल्दी ऑप्शन तलाश रहे हैं। लेकिन, इसमें सिर्फ एक रुकावट थी- स्वाद और फ्लेवर। जिस चीज में गुड़ डाला जाता है, उसमें गुड़ का फ्लेवर भी आ जाता है। इस वजह से लोग सफेद चीनी यूज करना नहीं छोड़ पा रहे हैं।
तब मैंने स्वाद पर भी रिसर्च शुरू कर दी, ताकि ऐसा स्वादिष्ट विकल्प लोगों को मिल सके, जिसे लोग बिना सोचे बेफिक्री के साथ खा सकें। उन्हें चीनी और गुड़ का अंतर भी न पता चले। धीरे-धीरे मैंने कई प्रोडक्ट तैयार कर लिए। गुड़ के साथ बादाम, इलायची, नारियल डालकर कुछ नई चीजें भी बनाईं।
ट्रायल के लिए स्टॉल लगाए। लेडीज क्लब से लेकर हाउसिंग सोसायटीज तक जाकर लोगों को खिलाया, ताकि सही फीडबैक मुझे मिले। जब देखा कि मेरे गुड़ को चखने के बाद 60 से 70 फीसदी लोग मेरा प्रोडक्ट खरीद लेते हैं, तो मैं इससे बहुत उत्साहित हुई।
प्लांट की तलाश में को-फाउंडर से हुई मुलाकात
अब मुझे अपने प्रोडक्ट को बेचने के लिए प्लांट की जरूरत थी, जहां उन्हें बड़े पैमाने पर तैयार कर सकती। पंजाब और आसपास के राज्यों के कई प्लांट देखे, लेकिन हर जगह गंदगी मिली। न सही दरवाजे और खिड़कियां थीं, न ही फर्श पर टाइल्स। हेल्दी प्रोडक्ट तैयार करने के लिए साफ-सुथरा प्लांट मेरी पहली जरूरत थी, क्योंकि मैं खाने की चीजें बना रही थी।
तब पापा ने मुझे अपने एक स्टूडेंट कौशल से मिलवाया। कौशल अपने खेतों में उगने वाला गन्ना शुगर मिल को बेच देते थे, लेकिन वहां से पेमेंट बहुत लेट मिलता और उससे कई बार लागत निकालनी तक मुश्किल हो जाती। इसलिए पढ़ाई के बाद उन्होंने गुरदासपुर में अपना प्लांट लगाया और गुड़ तैयार करने लगे।
मेरी तरह वह भी कुछ नया करना चाहते थे, लेकिन वह मैन्युफैक्चरिंग और ऑपरेशंस में इतने बिजी थे कि रिसर्च, प्रोडक्ट डेवलपमेंट, ब्रांडिंग पर काम ही नहीं कर पा रहे थे। जबकि मुझे ब्रांडिंग, मार्केटिंग, प्रोडक्ट और बिजनेस डेवलपमेंट में महारत हासिल है।
कौशल से मिली तो उन्हें अपने प्रोडक्ट दिखाए, जो उन्हें बढ़िया लगे। यह बात उन्हें पहले से पता थी कि सिर्फ इंडिया में ही गुड़ का 30 हजार करोड़ रुपए का बाजार है। फिर हम दोनों ने एकसाथ काम करने का फैसला कर लिया। अब कौशल प्रोडक्शन से जुड़ी जिम्मेदारियां संभालते हैं, तो मैं डीमार्ट जैसे स्टोर्स और कॉरपोरेट कंपनियों से टाईअप करती हूं, नए बायर्स लेकर आती हूं।
सारी बचत बिजनेस में लगाई, फैमिली और दोस्तों से लिया लोन
जॉब के दौरान मैंने 4-5 लाख रुपए बचाए थे, जिसे बिजनेस में लगा दिया। फैमिली और फ्रेंड्स से भी थोड़ा लोन लिया और काम आगे बढ़ाया। कंपनी की फॉर्मेलिटीज पूरी करने, लाइसेंस लेने के लिए हर कदम पर पैसों की जरूरत पड़ती है। यह दौर नए उद्यमी के लिए मुश्किलों भरा होता है। लेकिन, जब दिखता है कि जो काम कर रहे हैं, उसका रिजल्ट पॉजिटिव है तो उस काम में मजा भी आता है।
कई बार हुआ नुकसान, लेकिन नहीं मानी हार
मेरी जेब तो पहले ही खाली हो चुकी थी। प्रोडक्ट्स के ट्रायल में भी खर्च हो रहा था। शुरुआत में कई बार प्रोडक्ट की पैकिंग में कोई कमी रह गई, तो सारा माल खराब हो गया। बहुत नुकसान हुआ। लेकिन, मैंने हिम्मत नहीं हारी। अपने प्रोडक्ट लेकर डिस्ट्रीब्यूटर्स और दुकानदारों के पास जाते, तो वे हमारा सामान बेचने से मना कर देते। कोई बोलता कि इसमें मुनाफा बहुत कम है, तो कोई कहता कि गुड़ से बनीं चीजें बहुत जल्दी खराब हो जाती हैं।
गुड़ की शेल्फ लाइफ बढ़ाई, किसानों को जोड़ा
इस चुनौती से निपटने का जिम्मा कौशल ने उठाया। बीएससी एग्रीकल्चर से पढ़ाई कर चुके कौशल ने रिसर्च की और गुड़ की शेल्फ लाइफ 1 महीने से बढ़ाकर 9 महीने से ज्यादा कर दी। इसी दौरान पता चला कि अगर गन्ने की फसल अच्छी हो तो गुड़ भी बढ़िया बनेगा। इसके लिए किसानों से बात की गई। उन्हें ट्रेनिंग दी गई कि कौन सी वैरायटी कब लगाएं, कितनी खाद दें।
अब हम उन्हें गन्ने के बीज देते हैं और सारी फसल भी खरीद लेते हैं। इसके बदले उन्हें मार्केट रेट से ज्यादा और तुरंत पैसे देते हैं। अब तक 22 किसान कंपनी से जुड़ चुके हैं। गन्ने के रस की सफाई के लिए भिंडी के पेड़ की जड़ यूज करते हैं, ताकि गुड़ केमिकल फ्री रहे। इसके बाद विदेश में भी अपना माल एक्सपोर्ट करने लगे।
बाजार में जगह बनाना नहीं था आसान
इसके बाद असली चुनौती थी बाजार में अपनी जगह बनाने की। डिस्ट्रीब्यूटर और दुकानदारों के पास जाते, तो वे इतना ज्यादा मुनाफा मांगते, जिससे हमारी लागत तक न निकलती। लोग आधी कीमत पर उधार माल मांगते। मैं पूरा दिन मार्केट में भटकती, लेकिन लोगों की इतनी चालाकी देखकर दिल टूट जाता। अगले दिन मैं फिर नई शुरुआत करती। मेरे साथ कौशल भी काम में जुटे रहते, मेरी हिम्मत बंधाते।
बाहर माल भेजने के लिए उनकी शर्तें भी माननी पड़तीं। प्रोडक्ट भेज देते और पैसा महीनों बाद मिलता। कुछ ऐसे लोग भी मिले, जिन्होंने उधार माल लेने के बाद पैसा ही नहीं दिया। जबकि, किसानों से लेकर हर किसी को तुरंत पेमेंट करना पड़ता।
महिलाओं को बना रहीं आत्मनिर्भर
मैं हमेशा से ही गांव की महिलाओं के लिए कुछ काम करना चाहती थी। इसलिए जब प्लांट शुरू हुआ, तो वहां प्रोडक्ट की पैकिंग से जुड़ी सारी जिम्मेदारी वहां की महिलाओं को दी। ताकि, उनके पास पैसे आ सकें, वे मजबूत हो सकें और अपने फैसले खुद ले सकें। इस समय हमारे यहां 7-8 परमानेंट वुमन वर्कर काम कर रही हैं। उनके अलावा करीब 20 से 25 दूसरे कर्मचारी भी हैं।
इनवेस्टर खोजना है अगली चुनौती
बिजनेस को बढ़ाने के लिए पैसा जरूरी है। इसलिए इनवेस्टर्स के साथ लगातार बात कर रहे हें। लेकिन, सबको लगता है कि गुड़-चीनी के धंधे में कहां मुनाफा मिलेगा। हर इनवेस्टर के लिए अलग से प्रजेंटेशन बनाने, उसे फंडिंग के लिए मनाने पर मेहनत करने के बाद कोई पीछे हट जाता है, तो थोड़ी मायूसी होती है, लेकिन प्रोडक्ट्स के लिए उनका पॉजिटिव फीडबैक हमारी हिम्मत बढ़ा देता है। मुझे भरोसा है कि जल्द ही कोई अच्छा इनवेस्टर मिल जाएगा, जो हमारी कंपनी पर भरोसा कर सकेगा।
